કચ્છમાં 72 લાખના ઘરેણાંની લૂંટ બાદ પોલીસે આરોપીઓને ઝડપીને આદિપુરના તથા આધોઇના શખ્સોને ઝડપીને તપાસ કરતાં, આદિપુરના સોની વેપારીએ જ આ આખા બનાવને અંજામ સુધી પહોંચાડવામાં અહમ ભાગ ભજવ્યો હોવાની વિગતો બહાર આવી હતી. પોલીસે આદિપુરના 2 અને આધોઇના એક શખ્સને બનાવમાં લૂંટી જવાયેલા આંશિક મુદામાલ સાથે ઝડપી લીધો હતા. જ્યારે ચાર બુકાની ધારીઓ તરફ તપાસ ટૂંક સમયમાં જ પહોંચે તેવી શક્યતા પોલીસે વ્યક્ત કરી હતી. આરોપીઓ પાસેથી લૂંટમાં વપરાયેલી રાહુલ સોનીની સ્વીફ્ટ નં. જીજે12-સીજી-3558 તથા આશિષની અર્ટીગો કાર જીજે12-સીજી-6164પણ મળી આવી હતી. રાહુલના મકાનમાંથી જ ટીમે લૂંટી જવાયેલા 1231.520 ગ્રામ દાગીના કે જેની કિંમત અંદાજે 35,25,881 રૂપિયા અંદાજવામાં આવી હતી તે મળી આવ્યા હતા.